ՀԱՄԱՅՆՔԻ ՂԵԿԱՎԱՐ ՀԱԿՈԲ ԲԱԼԱՍՅԱՆԻ ՈՒՂԵՐՁԸ ՎԵՐՋԻՆ ԶԱՆԳԻ ԿԱՊԱԿՑՈՒԹՅԱՄԲ

Սիրելի՛ շրջանավարտներ,

Շնորհավորում եմ Ձեզ Վերջին զանգի առթիվ: Ձեր կյանքում նշանակալից օր է, դուք այսօր նոր ճանապարհի մեկնարկին եք:

Վստահ եմ, որ մեր երկրում տեղի ունեցած վերջին փոփոխությունների ընթացքում համոզվեցիք, թե ինչպիսի կարող ուժ է երիտասարդությունը, և ինչի կարող եք հասնել դուք, եթե լինեք միասնական և հավատաք ձեր ուժերին:

Կրթությունը մեր կարևորագույն արժեքներից մեկն է: Եթե ուզում ենք ունենալ զարգացած, ուժեղ պետություն պարտավոր ենք ունենալ մրցունակ կրթական համակարգ, կրթված ու մտածող քաղաքացիներ:

Սիրելի՛ շրջանավարտներ,

Հասկանալի ու բնական է այն հուզմունքը, որ ապրում եք դուք՝ հրաժեշտ տալով հարազատ դարձած կրթօջախին, ուսուցիչներին ու ընկերներին: Առջևում ձեզ սպասվում է վերելքներով ու վայրէջքներով լի կյանք:

Հուսով եմ` դպրոցական տարիներին ձեռք բերած գիտելիքներն ու ունակությունները կօգնեն ձեզ վստահ քայլել կյանքի ճանապարհով և իբրև պետության արժանավոր քաղաքացիներ՝ ձեր նպաստը կբերեք մեր պետության հետագա զարգացմանը:

Կյանքի բոլոր շրջադարձերում առաջնորդվե՛ք արժանապատիվ ապրելու այն բոլոր սկզբունքներով:

Շնորհավորում եմ մեր մանկավարժներին ու շնորհակալություն հայտնում իրենց բարդ ու պատասխանատու աշխատանքի համար:

Շնորհավորում եմ նաև Ձեր ծնողներին: Թող իրականություն դառնան Ձեզ հետ կապված նրանց բոլոր նպատակներն ու երազանքները:

Բարի երթ Ձեզ...